《送毛希瞻广文》
清代·成鹫

我爱毛安阳，高节难为匹。一命足承欢，欣然捧郡檄。

怀古钦芳踪，千秋谁继述。翘首铁城隅，星峰何崒嵂。

川岳毓精英，佳气殊葱郁。爰有丹徒公，清风振群物。

彭泽赋归田，东林问遗逸。乘兴枉篮舆，高论投胶漆。

羡君伟男儿，相随过蓬荜。格外恕疏慵，许结王生袜。

駊騀千里驹，空群遽超忽。驾言骋八荒，风驰还电拂。

结发对大廷，韬光丰劲翮。昨日尚趋庭，今朝衔命出。

筮仕得儒官，亦复为亲屈。琴书事远游，雄才居散秩。

过我旧林泉，话别还促膝。笑指鳄湖东，扁舟去何疾。

遥遥秦岭云，望望韩江日。云日映青毡，春风生彩笔。

到处便留题，奚囊未萧瑟。茶山春正深，登堂讲儒术。

士习振颓纲，青衿知表率。桃李渐成蹊，问奇争入室。

舞雩随咏归，童冠非一一。先生胜事多，遐想聊髣髴。

倘念山中人，报我毋遗失。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。